Right Place, Wrong Person (ნამჯუნის ალბომი)

Right Place, Wrong Person — სამხრეთ კორეელი რეპერისა და BTS-ის წევრის, RM-ის მეორე სტუდიური ალბომი, რომელიც 2022 წლის დეკემბერში გამოსული მისი პირველი სოლო ალბომის, Indigo-ს გაგრძელებაა. იგი 2024 წლის 24 მაისს Big Hit Music-ის მეშვეობით გამოიცა. ალბომი მოიცავს ორ სინგლს: „Come Back to Me“ და „Lost!“. პირველი მათგანი Billboard Global 200 ჩარტში 24-ე ადგილზე გავიდა, ხოლო მეორე — 68-ე პოზიციაზე. ალბომის ჩაწერაში მონაწილეობდნენ Little Simz, Domi and JD Beck და Moses Sumney.

წინაპირობა
2023 წელს, მას შემდეგ რაც Indigo-ს კრიტიკულმა და კომერციულმა წარმატებამ მას სრული კმაყოფილება ვერ მოუტანა, RM შთაგონების საძიებლად ესპანეთში გაემგზავრა. EFE-სთან ინტერვიუში მან ისაუბრა საკუთარი იდენტობის ხელახლა აღმოჩენის მცდელობაზე მას შემდეგ, რაც ათი წელი გაატარა BTS-ის წევრად K-pop ინდუსტრიის მოთხოვნების გარემოცვაში. მან ასევე გაამხილა, რომ უახლოეს მომავალში პროექტებს აღარ გეგმავდა სავალდებულო სამხედრო სამსახურისთვის მოსამზადებლად, რომელიც 2023 წლის 11 დეკემბერს დაიწყო.

პრომოუშენი და გამოშვება
2024 წლის 26 აპრილს Big Hit Music-მა გამოაცხადა მეორე სტუდიური ალბომის გამოშვება, რომელიც 24 მაისს დაიგეგმა. მომდევნო დღეს ცნობილი გახდა პრომოუშენის განრიგი, მათ შორის ტრეკლისტი, თიზერები და მუსიკალური ვიდეოები. ალბომი 11 სიმღერისგან შედგება, რომლებიც ალტერნატიულ ჟანრს განეკუთვნება. RM-მა მონაწილეობა მიიღო თითოეული სიმღერის ტექსტის დაწერაში. 24 მაისს, სამხედრო ვალდებულების შესრულების პარალელურად, RM-მა გამოუშვა თავისი მეორე სტუდიური ალბომი Right Place, Wrong Person.

4 სექტემბერს ცნობილი გახდა, რომ დოკუმენტური ფილმი „RM: Right People, Wrong Place“ წარდგენილი იქნებოდა პუსანის 29-ე საერთაშორისო კინოფესტივალზე, სექციაში „Open Cinema“. ფილმი გვიჩვენებს მის შინაგან ძიებებს ჯარში გაწვევამდე რვა თვით ადრე, ასევე ალბომზე მუშაობის პროცესს და იმას, თუ როგორ ასახა მან თავისი გამოცდილება და ემოციები მუსიკაში. 2025 წლის 8 ივლისს დაანონსდა ალბომის ვინილის ვერსია, რომელიც სხვადასხვა ქვეყანაში ეტაპობრივად, 2025 წლის 8 აგვისტოდან გამოვიდა.

კრიტიკული შეფასება
NME-ს კრიტიკოსმა რიან დეილიმ ალბომს უწოდა „ბრწყინვალე, დამაინტრიგებელი, არტისტული ჩანაწერი“ და „ნამდვილი ელექტროობა“. მისი თქმით, სიმღერების მრავალშრიანი სტრუქტურა ფიზიკურად გადმოსცემს ალბომის მთავარ ემოციას — უადგილობის შეგრძნებას, და თითოეული მოსმენა ახალ საინტერესო დეტალებს ავლენს. Rolling Stone-ის კრიტიკოსმა მაურა ჯონსტონმა ალბომი დაახასიათა როგორც „ფსიქოდელიური და სოულ-ჟღერადობის მქონე“, სადაც ტექსტების ღრმა თვითანალიზი გაწონასწორებულია მუსიკით, რომელიც მსმენელს კვლევისკენ უბიძგებს. Vogue Singapore აღნიშნავს, რომ ეს ალბომი RM-ის, როგორც მუსიკოსისა და არტისტის, ევოლუციის უტყუარი მტკიცებულებაა.

AllMusic-ის დევიდ კროუნმა შეაქო ალბომის შემოქმედებითი ექსპერიმენტები და აღნიშნა, რომ ეს არის თვითაღიარების ჩანაწერი, რომელიც გაურბის ბანალურ კლიშეებს. მისი თქმით, RM გვასწავლის მთავარ ჭეშმარიტებას: ცხოვრება მშვენიერია არა ხარვეზების მიუხედავად, არამედ სწორედ მათი წყალობით. Teen Vogue-ის ჟურნალისტმა ჯიე კიმმა კი დაწერა, რომ 30 წლის მიჯნაზე მყოფმა RM-მა 35 წუთში მოაქცია ჟანრებისა და რიტმების მუდმივად ცვალებადი ნაკადი, რომელიც ეხება ადამიანის შიშებს, ბრაზს, იმედგაცრუებასა და განახლებას.

ალბომი წლის პირველი ნახევრის საუკეთესო ნამუშევრად აღიარეს ისეთმა გამოცემებმა, როგორიცაა Rolling Stone, Billboard, The Associated Press და NME. Billboard-მა ხაზი გაუსვა იმას, რომ RM უარს ამბობს საზღვრების აღიარებაზე და 34 წუთის განმავლობაში თავისუფლად გადადის ჰიპ-ჰოპიდან ჯაზზე, პანკზე, R&B-სა და აფრობიტზე, რაც მას ისეთ ჟანრობრივად თავისუფალ არტისტებს ამსგავსებს, როგორიცაა Tyler, the Creator.

კომერციული წარმატება
სამხრეთ კორეის Circle Album Chart-ში ალბომის დებიუტი მეორე ადგილზე შედგა — მისი ორი ვერსიის 585,000-ზე მეტი ასლი გაიყიდა. იაპონიის Oricon Albums Chart-ში მან ასევე მეორე ადგილი დაიკავა 23,000-ზე მეტი გაყიდვით. აშშ-ში ალბომი პირველ ადგილზე გავიდა Billboard Top Rap Albums ჩარტში, ხოლო Billboard 200-ში მეხუთე პოზიცია დაიკავა.

სქოლიო

"RM Chart History: Billboard Global 200"
"'Right Place, Wrong Person' album of BTS's RM among Rolling Stone's '100 Best Albums of 2024'"
"BTS' RM Unveils Second Solo Album 'Right Place, Wrong Person': Stream It Now"
"BTS' RM To Drop Solo Documentary 'Right People, Wrong Place'"
"RM's 'Right Place, Wrong Person' Debuts at No. 1 on Top Rap Albums Chart"
"11 thoughts about RM's latest album 'Right Place, Wrong Person'"
"RM is an Uneasy Pop Titan on Right Place, Wrong Person"
"RM – Right Place, Wrong Person review: an intriguing interrogation of feeling lost in life"
კატეგორია:2022 კატეგორია:მუსიკა კატეგორია:სამხრეთი კორეა 
კატეგორია:სამხრეთკორეელი მომღერლები